Pozitivne misli
»Težki časi lahko minejo, 
ali pa ne – in potem se naučimo
z njimi dobro živeti«.  
       
                                             Neznan                                                                                                                                         

PODALJŠANO BIVANJE (OPB2)
(19. 3. 2020)
SPROSTITVENA DEJAVNOST:
ZEMLJO KRAST
Kot bi bilo včeraj, se spomnim te igre, ki smo se jo otroci večkrat zelo radi igrali na dvorišču hiše in si z njo krajšali čas. Morda prvič slišiš zanjo, je pa zelo zanimiva. Z njo boš predvsem ugotovil/a kako gibčen/na si lahko, predvsem pa, kako dobro gre to od rok tvojim staršem. Najbrž bo veliko smeha na njihov račun. Pa nič zato, saj so družabne igre temu namenjene. S to igro boš poleg zabave s svojo družino naredil kar nekaj razteznih vaj. Zato ti svetujem, da predno starše, sestre ali brate povabiš k zabavi, na skrivaj narediš nekaj razteznih vaj za noge. Obleci se v elastične hlače, da ne bodo počile po šivih na zadnjici. Navodilo za igro je sledeče.
Narišeš najprej majhen krog-sonce in okoli njega velik krog-svet. To storiš s kredo ali kamenčkom na betonski površini, lahko pa s palčko po zemlji).  Znotraj velikega kroga pravično razdeliš ozemlje in označiš svojo državo, ki jo poimenuješ (npr. Slovenija). Enako storiš za ostale igralce. Potrebuješ tudi palčko. Igra se začne tako, da palčko postaviš v sonce. Tisti, ki mu je palčka padla na njegovo ozemlje začne igro s tem, da zakliče NAPADAM, NAPADAM SLOVENIJO (ali katerokoli drugo napisano državo) in vrže palčko na ozemlje Slovenije. Ostali se medtem razbežijo. Igralec, ki ima v lasti Slovenijo hitro stopi na palčko in zakliče stop. Vsi obstanejo in 'Slovenec' pobere palčko, se sprehodi po črtah sveta in s palčko zadane najbližjega. Če ga zadane, mu lahko ukrade zemljo. Ukrade si jo lahko toliko, kolikor lahko zariše črto, ne da bi kjerkoli stopil na tuje ozemlje. Če pa igralca ne zadane, mu lahko ne zadeti igralec ukrade zemljo. Zmaga tisti, ki si prilasti ves svet.

Pa veliko zabave …


KOSILO, POČITEK:

Predno se lotiš pomoči pri kuhinjskih opravilih, poskrbi za dobro higieno rok. Pripravi pogrinjek, pribor, krožnike…
Obljubila sem, da ti napišem nekaj zanimivosti o tem, kako se pravilno (po bontonu) obnaša pri obedovanju za mizo. Si pripravljen/a? Boš poskusil/a?
Torej roke na mizo nasloniš le v zapestjih. Nog pod mizo ne razteguješ, prekrižaš jih lahko le v gležnju. (Ha ha , to bo zate najhujši zalogaj. Saj te kar vidim, kako izpod zadnjice vlečeš noge navzdol). Kaj pa počneš s prtičkom?  Ko se usedeš,  ga vzameš in si ga položiš čez kolena. Preden piješ, si z njim obrišeš usta in ga odložiš nazaj tako, da se umazan del ne dotika tvoje obleke. 
Kako pa je z žlahtno kapljico pri mizi? Staršem povej, da je včasih zelo zdravo ob hrani popiti kakšen kozarček dobrega vina. To seveda ne velja za tebe, zate je voda, ki je tudi zelo zdrava, haha. Lahko pa poučiš starše o tem, kako se vino pravilno pije pri kosilu. Povej jim, da kozarec vedno primeš za pecelj – tako preprečiš, da bi se vino segrelo. Vino vedno piješ po požirkih, nikoli na “eks”! In kaj je s priborom? Pribor vedno pobiraš od ZUNAJ NAVZNOTER in od ZGORAJ NAVZDOL!  Ko končaš, položiš vilice tako, kot kažejo kazalci na uri ob “pet in dvajset minut”. Če pribor na krožniku prekrižaš, to pomeni, da z jedjo še nisi končal. In kaj je z juho? Juhe ne pihaš ali mešaš, ampak mirno počakaš, da se ohladi.  Z žlice juhe ne posrkaš, ampak jo vliješ v usta. Ko je na krožniku še čisto malo juhe, lahko krožnik nagneš OD SEBE – juha v skrajnem primeru konča na prtu in ne na tvoji obleki! OBNAŠANJE PRI MIZI OPERACIJA NEUŽITNO - Če zagrizeš v nekaj, kar ne maraš, košček na prefinjen način izpljuneš v prtiček in zaviješ. Nikoli se ne pačiš in ne govoriš, kako zanič je hrana (a ne, izbirčne Metke?!). Če hrane ne poznaš, počakaš, da začnejo jesti drugi in jih posnemaš. Če moraš na WC, se opravičiš in mirno vstaneš. Če ti postrežejo prigrizke, vzemi takšnega, ki ga lahko v enem kosu daš v usta.
Zdaj pa sam poskusi bonton pri jedi in dober tek! Pa ne pozabi na ustno higieno.
[image: Rezultat iskanja slik za izdelovanje pogrinjkov]
Pridobljeno na spletu:
 http://lu-kocevje.si/wp-content/uploads/2013/08/CVZU_Gr_27_Pogrinjek.pdf (16. 3. 2020)







SAMOSTOJNO UČENJE:

Vzameš karton in ga zrežeš na enake  kvadratke. Nanje naj ti starši napišejo račune seštevanja in odštevanja števil do 100. Povej jim naj upoštevajo napotke za prehod čez desetico.  Ti jih na hrbtni strani opremi (naslikaj, nariši) s sličičami, da bo ta didaktična igra postala tvoj osebni izdelek. Nato vse skupaj obrneš tako, da imajo motiv zgoraj. Pomešaj jih med seboj in začni igro tako, da izvlečeš kartonček. Izračunaj in povej rezultat. Lahko se igraš sam ali poiščeš soigralca. Kartončke izmenično vlečeta. Da bo igra bolj zabavna naj ti soigralec za vsak napačni odgovor poišči  zabavno kazen. Če soigralca nimaš, si beleži število napačnih odgovorov ali tekmuj sam/a s seboj na čas. To doma izdelano didaktično igrico seveda zadrži za prihodnje. 
Veselo na delo.

Pridno si beleži rezultate tvojega znanja (bodi pošten/a) in ko se spet srečamo, te bom za uspešnost nagradila. (Spomni se, kaj imamo spravljeno na omari). [image: Rezultat iskanja slik za smejko]

USTVARJALNO PREŽIVLJANJE PROSTEGA ČASA:

GNEZDO ZA PTICE:
Škoda bi bilo zapraviti tako topel in sončen dan med domačimi štirimi stenami. Zato pojdi v naravo in se sprosti. Dobro napni vsa čutila in opazuj okoli sebe.  Poslušaj ptičje petje in ptice poskušaj poiskati. Poišči čim več različnih vrst in si dobro oglej barve perja, velikost, obliko … Nato poglej okoli sebe in poišči pripomočke(le naravne) ter po svoji domišljiji izdelaj ptičje gnezdo. Lahko ga shraniš in ga prineseš v šolo takoj, ko se bomo vrnili za šolske klopi.


SPROSTITVENA DEJAVNOST:

Doma pobrskaj po omarah in morda boš našel/la posušen star kruh ali kakšen priboljšek za živali. Vzemi ga in nahrani kokoške, krave, če jih imaš ali pa pojdi do konjev. Dobro opazuj živali, kako se premikajo, njihove oči, kljun/gobček. Zelo ti bodo hvaležne. 

Pozdravlja vas učiteljica Aleksandra z Ajdo in Mašo.

malo pavze, prosim za bilo je
prosim naslednjo jed izvrstno

prehranjevanje hrana ni bila
koncano vredu

